b'\n_START_ARTICLE_\nTimur \xc5\xa0ah\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nTimur \xc5\xa0ah syntyi Ma\xc5\xa1hadissa Khorasanin alueella ja h\xc3\xa4nen is\xc3\xa4ns\xc3\xa4 oli Dorrani-valtakunnan perustanut Ahmad \xc5\xa0ah Dorrani. Timur vietti nuoruutensa valtaosan valtakunnan Intian niemimaa Intian puoleisissa osissa. H\xc3\xa4n omaksui persialaisen hovikulttuurin ja k\xc3\xa4ytti esimerkiksi puhuessaan useammin persian kielt\xc3\xa4, kuin is\xc3\xa4ns\xc3\xa4 puhumaa pa\xc5\xa1tua._NEWLINE_Timur toimi ennen omaa valtakauttaan Heratin kuvern\xc3\xb6\xc3\xb6rin\xc3\xa4 ja h\xc3\xa4n nousi valtaistuimelle h\xc3\xa4nen is\xc3\xa4ns\xc3\xa4 kuollessa vuonna 1773. Ahmad \xc5\xa0ahin kuolemaa oli seurannut lyhyt veljessota Timurin ja h\xc3\xa4nen veljens\xc3\xa4 Sulaiman Mirzan v\xc3\xa4lill\xc3\xa4. Timur in hallitsema valtakunta oli muodoltaan varsin l\xc3\xb6yh\xc3\xa4 eri pa\xc5\xa1tuheimojen yhteenliittym\xc3\xa4. Ahmadin oli onnistunut hallita t\xc3\xa4st\xc3\xa4 huolimatta henkil\xc3\xb6kohtaisen karismansa ja diplomaattisten kykyjens\xc3\xa4 avulla. Timurin asema oli kuitenkin hankalampi. H\xc3\xa4nelt\xc3\xa4 puuttui is\xc3\xa4ns\xc3\xa4 harjaantuminen hallitsijana ja afgaanit pitiv\xc3\xa4t h\xc3\xa4nt\xc3\xa4 persialaismielisen\xc3\xa4. Timurin valtakautta leimaisvatkin useat kapinat. Dorrani-p\xc3\xa4\xc3\xa4llikk\xc3\xb6jen valtaa rajoittaakseen Timur siirsi p\xc3\xa4\xc3\xa4kaupunkinsa Kandaharista Kabuliin. Kabul oli perinteisen pa\xc5\xa1tualueen ulkopuolella, mik\xc3\xa4 merkitsi esimerkiksi tad\xc5\xbeikkivirkamiesten ja kizilba\xc5\xa1-henkikaartin merkityksen kasvua._NEWLINE_Sis\xc3\xa4poliittisten ongelmien ohella valtakunnalla oli useita ulkoisia uhkia. Afganistanin pohjoisosissa maata uhkasivat Buharan uzbekkien Mangit-dynastia ja Pan\xc5\xbeabissa sikhit. Valtakunta joutui aikaisempien valloitussotien sijaan puolustuskannalle. Kev\xc3\xa4\xc3\xa4ll\xc3\xa4 1793 Timur sairastui vakavasti ollessaan matkalla talvip\xc3\xa4\xc3\xa4kaupunki Pe\xc5\xa1awarista takaisin Kabuliin. H\xc3\xa4n kuoli Kabuliin saavuttuaan j\xc3\xa4tt\xc3\xa4en j\xc3\xa4lkeens\xc3\xa4 23 poikaa useiden eri vaimojen kanssa. Seurasi poliittisen kuohunnan aika ja vuoteen 1823 saakka valtakuntaa hallitsi per\xc3\xa4tt\xc3\xa4in viisi eri Timurin poikaa. Ensimm\xc3\xa4isen\xc3\xa4 valtaan oli noussut Zaman \xc5\xa0ah. Afganistanilaisessa historiankirjoituksessa Timurin on usein katsottu hajottaneen is\xc3\xa4ns\xc3\xa4 luoman tasapainon ja ajaneen valtakunnan alennustilaan.'